उत्तर कोरिया ने पाकिस्तानी सेना को दी थी घूस!  
पाक वैज्ञानिक ने दावा किया है कि उ. कोरिया ने परमाणु बम के लिए पाकिस्तानी सेना के शीर्ष अधिकारियों को लाखों डॉलर की घूस दी थी।
पाकिस्तान के बदनाम वैज्ञानिक एक्यू खान ने दावा किया है कि उत्तर कोरिया ने परमाणु बम बनाने के लिए जरूरी तकनीक और संवेदनशील उपकरणों को हासिल करने की एवज में पाकिस्तानी सेना के शीर्ष अधिकारियों को लाखों डॉलर की घूस दी थी।  समाचार पत्र की वेबसाइट ने उत्तर कोरिया की वर्कर्स पार्टी के सचिव जॉन ब्योंगहो की ओर से एक्यू खान को भेजे गए पत्र के हवाले से यह दावा किया है। 15 जुलाई, 1998 को भेजे गए इस वत्र में ब्योंगहो ने इस्लामाबाद में उत्तरी कोरिया के दूतावास को जरूरी दस्तावेज और उपकरण मुहैया कराने के लिए कहा था। उस वक्त खान कहूटा अनुसंधान केंद्र के परियोजना निदेशक थे।  अखबार का कहना है कि इस पत्र की विश्वसनीयता की पुष्टि अमेरिका और पश्चिमी देशों के वरिष्ठ अधिकारियों ने की है। इस पत्र में जॉन ने कहा, पाकिस्तानी सेना के प्रमुख जनरल जे करामत को 30 लाख डॉलर पहले दिए जा चुके हैं। जनरल जुल्फिकार खान को पांच लाख डॉलर एवं तीन हीरों के सेट दिए गए थे। करामत और खान ने आरोपों से इनकार किया है। लाहौर से भेजे ई-मेल में करामत ने कहा कि एक्यू खान ने परमाणु तकनीक के प्रसार की अपनी निजी करतूत को दूसरों पर डालने की कोशिश की थी।